Igraj, mala, opa, opa / Otišla je ljubav moja
Igraj, mala, opa, opa / Otišla je ljubav moja sedma je singl ploča sarajevske progresivne rok grupe Teška industrija. Objavljena je 1977. godine u izdanju zagrebačke diskografske kuće Jugoton. Na A-strani je narodna pjesma "Igraj mala 'opa, 'opa" čiju je rok adaptaciju uradio Gabor Lenđel. Počinje uvodom na bubnjevima i sintisajzeru pri čemu je korišten govorni dio i melodija iz bosanskog narodnog kola. Svirajući istu melodiju pridružuje im se Vedad Hadžiabdić na električnoj gitari, nakon kojeg slijedi prijelaz na sintisajzeru Gabora Lenđela odsviran u maniru engleske progresivne rok super grupe Emerson, Lake & Palmer. Ubrzo zatim, dolazi do promjene ritma u pjesmi, pri čemu Hadžiabdić u ovom malo sporijem dijelu pjesme ponovo preuzima glavnu riječ na električnoj gitari odsviranoj po uzoru na engleskog gitaristu Steve Howea iz progresivne rok grupe Yes. Na B-strani je rok pjesma "Otišla je ljubav moja" za koju je muziku napisao nekadašnji vođa ovog muzičkog sastava Lenđel, tekst pjevač Goran Kovačević i aranžman Hadžiabdić. U obje pjesme svojom čvrstom i kvalitetnom pratnjom također su se istakli Aleksandar Kostić na bas-gitari i Munib Zoranić na bubnjevima. Ova singl ploča grupe Teška industrija predstavlja još jedan dobar primjer visokog kvaliteta muziciranja veterana sarajevske rok scene. Fotografiju i dizajn za omot uradio je Ivan Ivezić, a producent je bio Nikola Borota-Radovan.